Na der grote. Leve, besunderge, gunstige here. Juwer lovezamen wisheit bidde wy to wetende, wu dat hir een ruchte geet, dat schepe solen ghenomen wesen, dar de dutsche copman syn gud inne hevet, und de solen ghebracht syn in juwe ghebeyde, des wy nicht ene hoepen. Leve here, is dat zaeke, dat juwer vorzichtigen wisheyt hir wat ane witlik is, so bidde wy ju leffliken myt gantzem vliite umme unses vordenstes willen und syn darane vorseyn, dat de copman und wy des unbeschediget blyven, wante wy anders myt ju nycht uttostande weten dan leve und vrontscop. Und weret zaeke, dat deme dutschen copmanne syn gud ghenomen were, dat gy dan wol don umme unser bede willen und syn deme copmanne behulplich, dat eme syn gud weder werden moghe und dat dat gud tohoepe unvorrucket blyve; ju so leffliken hirane to bewisende, alse wy des juwer leve gansliken tobetruwen und wy dat gerne thegen ju eder de juwe vordenen willen, wor wy moghen. Dominus vos conservet. Datum in vigilia Dionysii martiris.